text: Elton John overrasker: Længere koncert  
  28 maj 2010 kl. 10.54
  Den engelske verdensstjerne blev så glad for, hvad Jelling Musikfestival har gjort for ham, at han nu kvitterer med en halv times længere koncert.  
  100 minutter med Sir Elton John 
  Kl. 21.10 fredag aften går Elton John på Den Store Scene på Jelling Musikfestival. Egentlig var planen, at hans koncert skulle vare 70 minutter. Men nu får hans fans hele 100 minutter med nogle af de største hits fra manden, der er blevet adlet i sit hjemland.  
  
  Stolte
  Hans beslutning kommer efter Elton Johns stab havde kontrolleret om musikfestivalen havde opfyldt de mange ønsker, som den lidt excentriske sanger og sangskriver har til sit besøg.  
  - Ud over et par detaljer var hans mænd godt tilfredse. Da de kom tilbage til os efter at have snakket med Elton John, fik vi at vide, at han var så glad for det, at han ville give en halv times længere koncert. Det er vi meget stolte over, siger musikfestivalens pressetalsmand Thorkild Høy til TV SYD.
  